Hélène Meer

D'Hélène Meer, gebuer als Hélène Marie Marguerite Meer de 4. Juli 1905 zu Déifferdeng, a gestuerwen de 25. Juli 1990 zu Arès a Frankräich, war eng lëtzebuergesch Molerin.Jos Welter, red. (1993) Rétrospective : Cent ans d'art luxembourgeois 1893-1993. Lëtzebuerg: Cercle artistique de Luxembourg / Crauthem: Lux-Print. ISBN 2-919970-24-0."Hélène Meer-Ludwig", Lëtzebuerger Konschtlexikon, MNAHA.

 Liewen an Aarbecht 
D'Hélène Meer war d'Duechter vum Metzler Pierre Meer an der Clementine Adam.Gebuertsschäin, n° 229, 1905. Si huet hir Kandheet zu Esch-Uelzecht verbruecht. D'Prinzipie vum Zeechnen a Molen huet si beim Henri Rabinger a beim Josy Meyers geléiert."Aus dem Minett", Luxemburger Wort, 20. November 1961. Nom Zweete Weltkrich gouf si op der Académie royale des beaux-arts zu Bréissel, vum Léon Devos, a vun 1951 un op der Académie de la Grande Chaumière zu Paräis, vum Édouard Mac-Avoy ausgebilt.Lambert Herr (2001) Signatures, portraits et auto-portraits : artistes plasticiens au Luxembourg. Lëtzebuerg: Éditions Saint-Paul. ISBN 2-87963-382-6. S. 217. Si huet de Komponist Lucien Ludwig (1899-1981) bestuet, dee Generalinspekter vun de Versécherungsgesellschafte Le Foyer a La Prévoyance war.Ursula Anders-Malvetti, Alain Nitschké, Caroline Reuter an Damien Sagrillo (2016) "LUDWIG, Lucien", am Luxemburger Musiklexikon. Komponisten und Interpreten, Band 1: 1815‒1950. Weikersheim: Margraf Publishers, S. 708-710.

D'Hélène Meer huet ënner anerem Blummen, Nature-morten a Portraite gemoolt. Si war Member vum Kënschtlerveräin Cercle artistique de Luxembourg (CAL) an huet vun 1937 bis 1970 op den alljärleche Salonen vum CAL ausgestallt. Si war an den 1960er Jore Member vum Verwaltungsrot vum CAL . Si huet zu Lëtzebuerg an am Ausland ausgestallt. Zu Lëtzebuerg hat si Eenzelausstellungen an der Galerie Wierschem (1941), an der Galerie Bradtké (1950-1951) an an der Galerie municipale d'art zu Esch (1961). 1966 huet si Lëtzebuerg um Salon européen des femmes-peintres zu Nanzeg vertrueden, zesumme mat der Triny Beckius, Georgette Beljon, Monique Brackel, Solange Frégnac, Thérèse Frégnac, Josée Gloden, Nina Grach-Jascinsky, Marie-Ange Heiden, Christiane Heinen, Huguette Heldenstein, Erny Heuertz, Loulou Heuertz, Valérie Kuborn, Ger Maas, Marie-Jeanne Molitor, Irène Nadler, Vanna Solofrizzo, Germaine Spiesse a Lily Unden."Salon européen des femmes-peintres", Luxemburger Wort, 25. Mäerz 1966.

D'Hélène Meer ass kuerz no hirem 85. Gebuertsdag gestuerwen.

 Auszeechnungen  
1955 Grand prix international de la peinture, Deauville
1955 Goldmedail vun der Stad Paräis

 Kuckt och 
 Lëscht vu lëtzebuergesche Konschtschafenden

Kategorie:Lëtzebuergesch Moler
Kategorie:Gebuer 1905
Kategorie:Gestuerwen 1990